Γνώμη του Συμβουλίου

της 12ης Φεβρουαρίου 2001

σχετικά με το επικαιροποιημένο πρόγραμμα σύγκλισης του Ηνωμένου Βασιλείου, 1999-2000 έως 2005-2006

(2001/C 77/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό ΕΚ αριθ. 1466/97 του Συμβουλίου της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 12 Φεβρουαρίου 2001, το Συμβούλιο εξέτασε το επικαιροποιημένο πρόγραμμα σύγκλισης του Ηνωμένου Βασιλείου που καλύπτει την περίοδο 1999/2000 έως 2005-2006. Το πρόγραμμα προβλέπει δημοσιονομικό πλεόνασμα 1,1 % του ΑΕΠ το 2000/2001, ένα μικρότερο πλεόνασμα το 2001/2002, ισοσκελισμένο δημοσιονομικό αποτέλεσμα το 2002/2003 και ελλείμματα περίπου 1 % του ΑΕΠ για τα τρία επόμενα έτη μέχρι το 2005/2006. Το Συμβούλιο θεωρεί ορθό ότι το πρόγραμμα τονίζει τη διασφάλιση της μακροοικονομικής σταθερότητας, η οποία στηρίζεται σε υγιείς νομισματικές και φορολογικές πολιτικές και σε συνεχιζόμενες διαρθρωτικές μεταρρυθμίσεις.

Το πρόγραμμα βασίζεται σε ένα μακροοικονομικό πλαίσιο το οποίο δείχνει επάνοδο του ρυθμού αύξησης του ΑΕΠ από 3 % το 2000 σε επίπεδα που πλησιάζουν την τάση - 2,5 % - για τα επόμενα χρόνια, σενάριο που το Συμβούλιο θεωρεί ρεαλιστικό αν και κάπως συντηρητικό. Επιπλέον, οι προβλέψεις του προγράμματος για τα δημόσια οικονομικά βασίζονται, για λόγους σύνεσης, σε χαμηλότερες υποθέσεις όσον αφορά τη τάση του ρυθμού ανάπτυξης - συγκεκριμένα στο 2,25 %.

Όσον αφορά τον πληθωρισμό και τα επιτόκια, το Ηνωμένο Βασίλειο εξακολουθεί να πληροί το κριτήριο σύγκλισης, με κάποιο περιθώριο. Το Συμβούλιο παρατηρεί ότι το νομισματικό πλαίσιο βάσει του οποίου καθορίζονται οι στόχοι για τον πληθωρισμό, με την τράπεζα της Αγγλίας να έχει την ευθύνη της μεταβολής των επιτοκίων, αποτελεί σημαντική προϋπόθεση για την εξασφάλιση χαμηλών πληθωριστικών προσδοκιών. Το Συμβούλιο σημειώνει ότι, σύμφωνα με το ισχύον πλαίσιο πολιτικής, το πρόγραμμα προβλέπει ότι ο στόχος του Ηνωμένου Βασιλείου για τον πληθωρισμό θα επιτευχθεί κατά τη διάρκεια της υπό εξέταση περιόδου.

Το Ηνωμένο Βασίλειο έχει εκπληρώσει το κριτήριο της σύγκλισης σχετικά με το μακροπρόθεσμο επιτόκιο εδώ και καιρό. Αυτό επιβεβαιώνει την αξιοπιστία του βρετανικού πλαισίου μακροοικονομικής πολιτικής, το οποίο είναι προσανατολισμένο στη σταθερότητα. Σημειώνει ότι παρότι υπάρχουν ενδείξεις για κάποια μείωση της αστάθειας της συναλλαγματικής ισοτιμίας, δεν μπορεί να θεωρηθεί ότι το εν λόγω πλαίσιο πολιτικής έχει επιτύχει τη σταθερότητα της συναλλαγματικής ισοτιμίας. Για το λόγο αυτό, το Συμβούλιο συνιστά στο Ηνωμένο Βασίλειο να συνεχίσει την εφαρμογή των πολιτικών σταθεροποίησης με σκοπό να εξασφαλίσει τη σταθερότητα της συναλλαγματικής ισοτιμίας η οποία, με τη σειρά της, θα συμβάλει στην διατήρηση ενός σταθερού οικονομικού περιβάλλοντος.

Η δημοσιονομική κατάσταση του ευρύτερου δημόσιου τομέα κατά τα έτη 2000/2001, 2001/2002 και 2002/2003 προβλέπεται σχεδόν ισοσκελισμένη ως προς τα βασικά της στοιχεία, ικανοποιώντας με τον τρόπο αυτό τις απαιτήσεις του Συμφώνου Ανάπτυξης και Σταθερότητας. Ωστόσο, το Συμβούλιο σημειώνει ότι κατά τα τελευταία έτη του προγράμματος εμφανίζεται ένα επίμονο έλλειμμα ανερχόμενο σε 1 % του ΑΕΠ το οποίο είναι μεγαλύτερο από τα ελλείμματα που προβλέπονταν για τα δύο τελευταία έτη του προηγούμενου προγράμματος, τα οποία ανέρχονταν σε 0,5 % του ΑΕΠ. Αυτό δεν είναι σύμφωνο με την απαίτηση του Συμφώνου Σταθερότητας και Ανάπτυξης για "σχεδόν ισοσκελισμένη ή πλεονασματική" δημοσιονομική κατάσταση. Το Συμβούλιο αναγνωρίζει ότι, στα πλαίσια των προβλέψεων, αυτό οφείλεται στη χρησιμοποίηση μιας ιδιαίτερα συντηρητικής υπόθεσης για την τάση της ανάπτυξης ύψους 2,25 % κατ' έτος και στην αύξηση των κρατικών επενδύσεων ως ποσοστό του ΑΕΠ επί του συνόλου των δαπανών. Εάν η τάση διαμορφωθεί σε υψηλότερο επίπεδο, όπως αναμένεται, η συμμόρφωση με τους γενικούς προσανατολισμούς των οικονομικών πολιτικών (ΓΠΟΠ) θα απαιτήσει περισσότερο φιλόδοξα δημοσιονομικά αποτελέσματα. Αν και η συγκεκριμένη σύσταση προς το Ηνωμένο Βασίλειο που περιέχεται στους ΓΠΟΠ είναι να συνεχίσει να εφαρμόζει πολιτική ουσιαστικής αύξησης του δείκτη των πάγιων δημόσιων επενδύσεων προς το ΑΕΠ, συνιστάται επίσης να γίνει αυτό σε πλαίσια αυστηρής συγκράτησης των κρατικών δαπανών, διατηρώντας με τον τρόπο αυτό τη βασική θέση των δημόσιων οικονομικών περίπου αμετάβλητη. Κατά συνέπεια, το Συμβούλιο ενθαρρύνει την κυβέρνηση να επαγρυπνεί ούτως ώστε να μην υπάρξει οποιαδήποτε επιδείνωση των δημόσιων οικονομικών η οποία θα απομάκρυνε τη χώρα από τα κριτήρια του Συμφώνου Σταθερότητας και Ανάπτυξης και να λάβει τα απαραίτητα μέτρα εφόσον χρειασθεί.

Το Συμβούλιο παρατηρεί ότι ο δείκτης του ακαθάριστου δημόσιου χρέους του Ηνωμένου Βασιλείου παραμένει κάτω από το 60 % του ΑΕΠ και αναμένεται να πέσει στο 40 % το 2000/2001. Το Συμβούλιο επιδοκιμάζει τη σχεδιαζόμενη περαιτέρω μείωση του δείκτη αυτού κάτω από το 35 % του ΑΕΠ μέχρι το 2004/2005.

Το Συμβούλιο επικροτεί τις διαρθρωτικές μεταρρυθμίσεις του προγράμματος. Επιδοκιμάζει το γεγονός ότι η πρόοδος των οικονομικών μεταρρυθμίσεων θα συμβάλει στην αύξηση του επιπέδου της παραγωγικότητας στα επίπεδα των ανταγωνιστών και στην εξασφάλιση περαιτέρω βελτιώσεων στην αγορά εργασίας.

Το Συμβούλιο σημειώνει ότι το πρόγραμμα περιέχει τόσο μακροπρόθεσμες προβλέψεις για τα δημόσια οικονομικά όσο και μια περιγραφή των πολιτικών που θα μπορούσαν να εφαρμοστούν για την ελαχιστοποίηση των επιπτώσεων από τη γήρανση του πληθυσμού, και εκφράζει την ικανοποίησή του για την προβλεπόμενη διατηρήσιμη θέση.

(1) ΕΕ L 209 της 2.8.1997, σ. 1.